อธิบดีกรมราชทัณฑ์ ชี้แจงกรณีผู้ต้องกักขังเมาแล้วขับเสียชีวิต ภายในสถานกักขังจังหวัดศรีสะเกษ พร้อมยืนยันจะดำเนินการด้วยความโปร่งใสและยุติธรรม
อธิบดีกรมราชทัณฑ์ ชี้แจงกรณีผู้ต้องกักขังเมาแล้วขับเสียชีวิต ภายในสถานกักขังจังหวัดศรีสะเกษ พร้อมยืนยันจะดำเนินการด้วยความโปร่งใสและยุติธรรม พันตำรวจเอก ณรัชต์  เศวตนันทน์    อธิบดีกรมราชทัณฑ์ เปิดเผยว่า จากกรณีญาติของผู้ต้องกักขังคดีพระราชบัญญัติจราจรทางบกเมาแล้วขับเข้าร้องเรียนขอความเป็นธรรมเกี่ยวกับการเสียชีวิตภายในสถานกักขังจังหวัดศรีสะเกษนั้นกรมราชทัณฑ์ ขอแสดงความเสียใจต่อครอบครัวและญาติมิตรของผู้เสียชีวิต และตนได้เดินทางเพื่อไปตรวจสอบยังพื้นที่เกิดเหตุพบว่า ห้องที่ใช้กักขังมีขนาด กว้าง 5 เมตร  ยาว 10เมตร แต่มีผู้ต้องกักขังล้นห้องอยู่ถึง 236 คนซึ่งแออัดมาก จึงได้มีคำสั่งตั้งคณะกรรมการตรวจสอบข้อเท็จจริง โดยมีผู้บัญชาการเรือนจำจังหวัดอุบลราชธานี เป็นประธาน ให้ทราบผลภายใน 7 วัน ในระหว่างนี้จะมีคำสั่งย้าย ผู้บัญชาการเรือนจำจังหวัดศรีสะเกษ และ หัวหน้าสถานกักขังเรือนจำจังหวัดศรีสะเกษไปประจำกรมเพื่อเป็นตัวอย่างให้เรือนจำอื่นๆ ได้เพิ่มความระมัดระวัง ไม่ให้เกิดข้อบกพร่องและความเสียหายในลักษณะนี้ขึ้นอีก อย่างไรก็ตาม ได้ประสานงานกับพนักงานสอบสวนอย่างใกล้ชิด โดยในชั้นนี้คงต้องปล่อยให้พนักงานสอบสวนทำสำนวนชันสูตรพลิกศพ และรอผลการตรวจพิสูจน์ศพทางนิติเวชมาประกอบ จึงจะมีความชัดเจนขึ้นว่าเสียชีวิตเพราะสาเหตุใด และผู้ใดทำให้เสียชีวิต อีกทั้ง กรมราชทัณฑ์ขอยืนยันว่า จะดำเนินการด้วยความโปร่งใสและเป็นธรรม หากพบเจ้าหน้าที่มีส่วนเกี่ยวข้องจะดำเนินการถึงที่สุดทั้งทางวินัยและทางอาญา นอกจากนี้ อธิบดีกรมราชทัณฑ์ ได้เดินทางไปเคารพศพและร่วมฟังพระสวดอภิธรรมผู้เสียชีวิต ที่บ้านในอำเภอขุขันธ์และได้มอบเงินสดส่วนตัวให้มารดาของผู้เสียชีวิตจำนวนหนึ่งแสนบาท